A fordítás az alábbi kiadás alapján készült

Alice Gendron: The Mini ADHD Coach

Vermilion, London, 2023

Copyright © Alice Gendron, 2023

First published as THE MINI ADHD COACH in 2023 by Vermilion,
an imprint of Ebury Publishing. Ebury Publishing is part
of the Penguin Random House group of companies.

Hungarian edition © Open Books, 2024

Hungarian translation © Tóth Zsuzsanna, 2024

Fordította Tóth Zsuzsanna

Lektorálta Torma Judit

Felelős kiadó Halmos Ádám

Felelős szerkesztő Nádor Zsófia

Olvasószerkesztő Török Tünde

Műszaki vezető Kovács Balázs Sándor

Tördelő Farkas Milán

Elektronikus formátum
Békyné Kiss Adrien

ISBN 978-963-572-437-6

Előszó

Mi a baj velem?

Hogyan használd ezt a könyvet?

1. rész – ADHD-egyszeregy

1. fejezet – Mi az ADHD?

Mi az ADHD?

Az ADHD három típusa

ADHD vagy ADD?

Milyen gyakori az ADHD?

Tévhitek az ADHD-val kapcsolatban

2. fejezet – Az ADHD-diagnózis

Ki diagnosztizálhat ADHD-t?

Az ADHD-vizsgálat

Az ADHD tünetei

Miért diagnosztizálnak sok ADHD-st csak az életük későbbi szakaszában?

Kapcsolódó rendellenességek

3. fejezet – Mi történik azután, hogy megállapítják az ADHD-t?

Az érzelmek kezelése az ADHD-diagnózis után

Ha beszélni szeretnél a diagnózisról

Keress támogatást

4. fejezet – ADHD-szótár

2. rész – Egy ADHD-s nap

3. rész – ADHD-trükkök

Zárszó

Köszönetnyilvánítás

Előszó

Ha a szokásostól eltérően gondolkodsz, eljött a te időd!

A világ gyorsan változik. A vállalatok ma már nem olyan csapatokat alakítanak, ahol mindenki egyformán gondolkodik: felismerték, hogy a másképp gondolkodó emberek értéket képviselnek. Ők tudnak eligazodni az „új világ” káoszában.

A saját neurodiverzitásomnak, a diszlexiának köszönhetően más szemmel nézem a világot. Szemléletformáló munkámmal megkérdőjeleztem a status quót, és ez másoknak is segített abban, hogy másképp lássák a diszlexiát. Mi, neurodivergens emberek, végre rájövünk: itt az idő, hogy nyíltan, büszkén vállaljuk a másságunkat, és ne beállni próbáljunk a sorba, hanem tűnjünk ki belőle… mert ha így teszünk, nagyszerű dolgok fognak történni.

A diszlexia és az ADHD sokszor együtt járnak. Mindkettőnek sokan inkább a kihívásait látják, nem az előnyeit. És mindkettő esetében gyakran előfordul, hogy nem diagnosztizálják, ezért az érintetteknek úgy kell a mindennapi küzdelmeiket megvívniuk, hogy valójában nem ismerik saját gondolkodásmódjukat, és azokat az egyszerű változtatásokat sem, amelyekkel a lehető legjobban működhetnének.

Ez a lebilincselő könyv abba nyújt betekintést, hogy mit jelent ADHD-val élni. Kiváló gyakorlati eszközöket ismertet, és tanácsokat ad, hogyan lehet kezelni az ADHD-s agyat. Vicces illusztrációiban sokan magukra ismernek majd. Bízom benne, hogy minden ADHD-st, fiatalokat és idősebbeket egyaránt, arra ösztönöz majd, hogy tanulják meg irányítani csodálatos agyukat, és leljék örömüket a másként gondolkodásban.

Kate Griggs

A This is Dyslexia szerzője

A Made By Dyslexia alapítója

Mi a baj velem?

Hosszú éveken át kérdezgettem magamtól:

• Ha új hobbiba kezdek, miért nem tudok kitartani mellette?

• Miért nem tudok uralkodni magamon, miért szakítom félbe a többieket?

• Miért küszködöm a munkámmal vagy a házi feladatokkal?

• Miért nem tudom időben befizetni a számláimat?

• Miért felejtem el a fogászati időpontot?

• Miért nem bírok életben tartani egy szobanövényt?

Ezek a kérdések már gyerekkoromban felmerültek bennem, és ahogy múlt az idő, egyre jobban foglalkoztattak. A húszas éveim elején már nagyon zavartak, a húszas éveim végére pedig kifejezetten nyomasztóvá váltak. Végül már egy kérdésben foglaltam őket össze: „Mi a baj velem?”

Most már tudom: semmi. Semmi baj nincs velem. Ezek a problémák teljesen normálisak… egy ADHD-s ember számára.

Akkor értettem ezt meg, amikor 29 éves koromban diagnosztizáltak, és a gondjaimat megoszthattam online közösségemmel. Az ADHD-sok körében az én furcsaságaim a megszokottak, és a legkülönösebb eseteim is tökéletesen mindennaposak.

Visszanézve azt látom, hogy az ADHD egész életemben teljesen nyilvánvalóan jelen volt. Kreatív gyerek voltam, aki folyton bajba került amiatt, hogy túl sokat beszél, és impulzívan cselekszik.

AZ ÉLETEM SORÁN SOKSZOR GONDOLKODTAM AZON, HOGY VALAMI BAJ LEHET VELEM

Álmodozó kamasz lettem, aki képes órákon át koncentrálni a művészeti tevékenységekre, de nem tud odafigyelni az órán.

Összezavarodott fiatal felnőttként folyton szakmát váltottam, minden csekk után késedelmi díjat fizettem. Hónapokig küzdöttem a gondolat ellen, hogy kivizsgáltassam magam, de aztán végre összeszedtem a bátorságomat. Rettegtem, hogy nem veszik komolyan a problémámat, meg voltam győződve arról, hogy csak kitalálom az egészet. De válaszokat akartam kapni, ezért belevágtam.

És nagyon megkönnyebbültem, amikor a vizsgálatot végző pszichiáter a világ legtermészetesebb hangján közölte: „Magának nyilvánvalóan ADHD-ja van.” Hatalmas kő esett le a szívemről. Tudtam, hogy nem kell többé azt kérdezgetnem, mi a baj velem, hiszen megvan rá a válasz. Volt mit tanulmányoznom és megértenem. És ami a legfontosabb: már nem voltam egyedül.

Hogyan használd ezt a könyvet?

Amikor 2020-ban elkezdtem az Instagramon posztolni a rajzaimat az ADHD-ról, csak a tapasztalataimat akartam megosztani, hogy elkezdjünk beszélgetni. Szinte azonnal rengetegen jelezték, hogy magukra ismertek. Azt mondták, úgy érzik, hogy már nincsenek annyira egyedül a nehézségeikkel.

„A” célom az, hogy az olvasó is így érezzen. Szeretném felhívni a figyelmet arra, hogy ami mások számára normális, az nem biztos, hogy neked is az – és fordítva. Akár diagnosztizáltak már, akár csak az első lépéseket teszed az úton, azt remélem, hogy ezt a könyvet olvasva megérted: semmi baj nincs veled. Az érzéseid jogosak, a nehézségeid valóságosak. Egyszerűen csak alaposabban meg kell ismerned magad.

Ha azért olvasod ezt a könyvet, mert ismersz ADHD-sokat, és szeretnéd jobban megérteni őket, akkor gratulálok: ilyen az igazi jóbarát! Életbevágó, hogy legyenek körülöttünk olyanok, akik hajlandók meghallgatni minket, és megismerni, mit tapasztalunk. Ez a könyv segít megérteni, hogy milyen ADHD-val élni, és hogy mi segít nekünk a tüneteink kezelésében.

Ez a könyv az ADHD-ról szól, és egy ADHD-s szerző írta. Nyugodtan üsd fel bárhol. Kezdheted a végéről is. Tízszer is újraolvashatod ugyanazt a bekezdést, és nyugodtan ki is hagyhatsz részeket.

ADHD-EGYSZEREGY

Az ADHD-val kapcsolatban sok a félreértés és a hibás elképzelés, pedig érdemes lenne jobban ismerni, különösen az érintetteknek. Ha tudod, hogyan működik az agyad, és ezek a különbségek általában milyen kihívásokkal járnak, az sokat segíthet abban, hogy végre békére lelj. Amikor tudjuk, miért teszünk valamit egy bizonyos módon, sokkal könnyebb megoldást találni; amikor tudjuk, hogy nem vagyunk ezzel egyedül, sokkal könnyebb kedvesnek lenni önmagunkkal.

Mi az ADHD?

Ha az embert ADHD-val diagnosztizálják, az még nem jelenti azt, hogy mindjárt tudja is, mi az. Nap mint nap kapok üzeneteket olyan emberektől, akiknél már gyerekkorban megállapították az ADHD-t, de nem voltak tudatában annak, hogy milyen hatással van ez az életükre. Amikor én 29 évesen megkaptam a diagnózist, ugyanezt éreztem: elmondták, hogy ADHD-m van, de azt már nem, hogy ez mit jelent. Lássuk hát, hogy mi is az ADHD!

AZ ADHD AZ IDEGRENDSZER FEJLŐDÉSI RENDELLENESSÉGE

Az ilyen rendellenesség az agy és az idegrendszer fejlődését érinti, aminek eredményeként az ADHD-s emberek agya másképp működik, mint a nem ADHD-soké. És azt is jelenti, hogy az ADHD velünk születik, és egész életünkben velünk marad.

AZ ADHD-NAK (VALÓSZÍNŰLEG) GENETIKAI OKAI VANNAK

A tudósok még mindig nem tudják teljesen biztosan, mi okozza az ADHD-t, de egyre többen vélik úgy, hogy a genetikával függ össze. Ez azt is megmagyarázza, hogy egyes szakértők miért gondolják úgy, hogy az ADHD 80 százalékos eséllyel öröklődik. Ha tehát a családod tele van ADHD-sokkal, akkor ez lehet az oka.

AZ ADHD ÖSSZEFÜGG A DOPAMINNAL

Sokan vélik úgy, hogy az ADHD összefügg a dopaminnal. A dopamin egy idegi ingerületátvivő anyag, amely elsősorban az öröm és az elégedettség érzéséért felelős. Egyes kutatások azt tárták fel, hogy az ADHD-s emberek dopaminszintje alacsonyabb, ezért használnak időnként az ADHD kezelésére stimulánsokat, amik megemelik a dopamin szintjét.

AZ ADHD AZT JELENTI, HOGY MÁSMILYEN AZ AGYUNK

Az ADHD az idegrendszer fejlődési rendellenessége, ami azt jelenti, hogy az ADHD-s emberek agya másképp fejlődött, mint a többieké. Bár csak kevesen vizsgálták ADHD-s emberek agyát, az egyik kísérlet során a tudósok képesek voltak azonosítani az ADHD-val diagnosztizáltak 79,3 százalékát pusztán az agyuk szerkezete alapján.